ΓΡΑΠΤΗ ΕΡΩΤΗΣΗ E-1401/00

υποβολή: Gorka Knrr Borrs (Verts/ALE) προς το Συμβούλιο

(5 Μαΐου 2000)

Θέμα: Σχέσεις Ε Ε-Ρωσίας

Εδώ και λίγες ημέρες διεξάχθηκαν εκλογές για την ανάδειξη προέδρου στην Ρωσική Ομοσπονδία και κατά τον πρώτο γύρο εξελέγη ο κ. Vladimir Putin. Την επομένη, ο Ύπατος Αντιπρόσωπος της ΚΕΠΠΑ κ Javier Solana και ο πρόεδρος της Ευρωπαϊκής Επιτροπής κ. Romano Prodi συγχάρηκαν τον νεοεκλεγέντα πρόεδρο και του υπενθύμισαν την κατάσταση στην Τσετσενία όπου χιλιάδες άνθρωποι έχασαν τη ζωή τους κατά τους τελευταίους μήνες εξαιτίας ενός πολέμου τον οποίο η Μόσχα δεν έκανε καμιά προσπάθεια να αποφύγει για να μην ισχυρισθούμε το αντίθετο.

Επιπλέον, πρέπει να επισημανθεί ότι οι βομβαρδισμοί έπληξαν αδιακρίτως τους πληθυσμούς αμάχων και τα νοσοκομεία, αφήνουμε δε κατά μέρος τις συνεχείς παραβιάσεις των ανθρωπίνων δικαιωμάτων εκ μέρους των ρωσικών στρατευμάτων.

Λαμβάνονταςπόψη το ψήφισμα της 16ης Μαρτίου 2000 σχετικά με τον Ευρωπαϊκό Χάρτη Ανθρωπίνων Δικαιωμάτων που ενέκρινε το παρόν Κοινοβούλιο και το άρθρο 177.2 της Συνθήκης Ε. Ε. στην οποία προσδιορίζεται ως γενικός στόχος της Κοινότητας η ανάπτυξη και η εδραίωση της δημοκρατίας και του κράτους δικαίου καθώς και ο σεβασμός των ανθρωπίνων δικαιωμάτων και των θεμελιωδών ελευθεριών, ποιοί κατά τη γνώμη του Συμβουλίου, ηθικοί κανόνες πρέπει να διέπουν τις εξωτερικές σχέσεις της Ε Ε; Ποιά μέτρα προτείνει ούτως ώστε να αποφεύγονται αυτού του είδους οι συγκρούσεις οι οποίες λανθασμένα θεωρούνται ως εσωτερικές; Ποιές πρωτοβουλίες προτίθεται να αναλάβει για να προστατεύσει τις εθνικές μειονότητες που ευρίσκονται μακράν της επικράτειας της Ε Ε;

Απάντηση

(29 Σεπτεμβρίου 2000)

Η Συνθήκη για την Ευρωπαϊκή Ένωση αναφέρει ότι ένας από τους στόχους της κοινής εξωτερικής πολιτικής και της πολιτικής ασφαλείας είναι η διασφάλιση των κοινών αξιών της Ένωσης. Αυτές οι αξίες ή αρχές, οι οποίες είναι κοινές στα κράτη μέλη καταγράφονται ως ελευθερία, δημοκρατία, σεβασμός των ανθρωπίνων δικαιωμάτων και των θεμελιωδών ελευθεριών, και το κράτος δικαίου. Αυτά είναι τα θεμέλια οιασδήποτε ηθικής διάστασης των εξωτερικών σχέσεων της ΕΕ.

Η Ευρωπαϊκή Ένωση δεν αναγνωρίζει κανένα θεωρητικό όριο στην εφαρμογή των ουσιαστικών της αρχών. Η ΕΕ θεωρεί ως κατ' εξοχήν προτεραιότητα την προαγωγή των αξιών της, τόσο στα πλαίσια των Ηνωμένων Εθνών, του ΟΑΣΕ, του Συμβουλίου της Ευρώπης όσο και κατά τις διμερείς σχέσεις της, στις οποίες συμπεριλαμβάνονται οι συμφωνίες της με τρίτες χώρες.

Η πρόληψη των συγκρούσεων είναι ένα περίπλοκο και δύσκολο ζήτημα, στο οποίο η ΕΕ μαζί με άλλους διεθνείς παράγοντες συμβάλλει ουσιαστικά με διάφορους βαθμούς επιτυχίας. Η ΕΕ χρησιμοποιεί όλα τα μέσα που διαθέτει. Μακροπρόθεσμα, στα μέσα αυτά περιλαμβάνονται η προαγωγή των αξιών της, η βοήθεια, οι εμπορικές συναλλαγές, και η πολιτική επιρροή στην καλλιέργεια των οικονομικών, κοινωνικών και πολιτικών προϋποθέσεων

οι οποίες αμβλύνουν τις αιτίες των συγκρούσεων. Βραχυπρόθεσμα, η ΕΕ μπορεί να χρησιμοποιήσει την πειθώ, την επιρροή και τη δράση σε μια επικείμενη ή πραγματική κατάσταση σύγκρουσης, προκειμένου να επιτύχει ειρηνικά την επίλυση των θεμάτων μέσω του διαλόγου και της συμφωνίας. Η αρχή αυτή εφαρμόζεται ομοίως τόσο σε εσωτερικές όσο και εξωτερικές καταστάσεις σε χώρες στις οποίες απειλείται ή λαμβάνει χώρα σύγκρουση.

Η ικανότητα της ΕΕ να ελέγχει ή ακόμη και να επηρεάζει τα γεγονότα περιορίζεται προφανώς από παράγοντες οι οποίοι ποικίλλουν ανάλογα με τις περιστάσεις, όπως είναι το βάρος της ΕΕ στην εν λόγω χώρα ή στο προκείμενο θέμα ή ακόμη τα γενικά της συμφέροντα. Σε κάθε περίπτωση, η ΕΕ πρέπει να αποφασίσει μέσω των θεσμικών οργάνων της να αναλάβει στις εκάστοτε περιστάσεις τις καταλληλότερες δράσεις για την προαγωγή των στόχων της.

Ένας από τους στόχους αυτούς είναι η προαγωγή της προστασίας των δικαιωμάτων των μειονοτήτων, στις οποίες περιλαμβάνονται οι εθνικές μειονότητες. Οι συγκεκριμένες πρωτοβουλίες ποικίλλουν ανάλογα με τις περιστάσεις και ανάλογα με την ικανότητα της ΕΕ να επηρεάσει την κατάσταση.